זגורי אימפריה

זגורי אימפריה היא סדרת טלוויזיה ישראלית של חברת HOT, זוכת פרס האקדמיה לטלוויזיה. הסדרה שודרה החל מ-8 באפריל 2014 בערוץ HOT3. הסדרה מגוללת את סיפורה של משפחת זגורי, משפחה רוויית מתחים מבאר שבע, הנאבקת להסיר קללה הרובצת על ראשה מאז מות הסבא.

יוצר הסדרה הוא מאור זגורי, שכתב את התסריט ובהמשך גם ביים. שתי עונות הסדרה צולמו יחד, העונה הראשונה עלתה לשידור ב-8 באפריל 2014, והעונה השנייה עלתה לשידור ב-3 בפברואר 2015 והסתיימה ב-1 באפריל 2015.

ב-18 באוקטובר 2020, הודיע מאור זגורי שהסדרה תשוב לעונה נוספת ללא השחקן משה איבגי.

עלילה
שמונה שנים אחרי שגורש ממשפחתו חוזר אביאל (עוז זהבי) לבית משפחת זגורי בבאר שבע, אליה הוזעק על ידי סבו הגוסס. ברגעיו האחרונים סוחט ממנו סבא פינטו נדר שיהפוך את חייו על פיהם. בתום ההלוויה של הסב, מוטלת קללה נוראית על המשפחה ובראשה אביאל. מעכשיו כל חלום שלא מתממש, כל מזל רע שפוקד את בני זגורי, הוא חלק מהקללה שיש למהר ולהסיר. עד שובו של אביאל, החיים בבית משפחת זגורי התנהלו תחת שרביטו של אלברט (משה איבגי), אב המשפחה, שלא נותן לאף אחד מבניו לעזוב את הבית, ולא מרשה לאף-אחת מבנותיו להינשא.

משפחת זגורי – הורים, שמונה ילדים וסבתא – מתגוררים בבית אחד ומחזיקים בדוכן פלאפל השכונתי. הם מתוחכמים, גאוותניים ויודעים איך להסתדר בכל מצב. כל אחד מהם רוצה להראות שהוא השולט במשפחה ושהמילה האחרונה היא שלו.

אביאל, קצין מצטיין בתותחנים, שנשלח בנעוריו לפנימייה ומאז ניתק כמעט לחלוטין קשר עם המשפחה, נאלץ להישאר בבית בלחץ אימו ויויאן (שרה פון שוורצה), שדורשת ממנו לקיים את הנדר ולהילחם בקללה.

חזרתו של אביאל קורעת את הבית מבפנים ומעמידה אותו בעימות חזיתי מול אביו ואחותו, הבת המועדפת אבישג (חן אמסלם), איתם יש לו סיפור לא סגור ומדמם. הנחמה היחידה שמוצא אביאל היא חידוש אהבת נעוריו הלא ממומשת עם ליזי (נינט טייב).

הקרע המשפחתי הופך את השכונה ואת הבית לשדה קרב. לבסוף נודע שכוונת המשפט שהסבא כתב בצוואתו "להחזיר עטרה ליושנה", היא לקיים את המסורת שהוא הנהיג בזמנים של סולחות: למרוח דם טלה על הקיר מאחורי ביתו. לאחר מכן מתגלה שעל הקיר יש חץ. בני המשפחה שוברים את הקיר ושם נמצאים 5 בקבוקי יין קידוש ישנים שהשאיר הסבא בתור ירושה. לאחר שבני המשפחה שותים 3 בקבוקים ואחד נשבר הם מגלים שכל בקבוק שווה מעל 900,000 שקלים.

דמויות

משפחת זגורי
 אלברט "בבר" זגורי (משה איבגי) (עונה 1–2): אב המשפחה. אלברט הוא דתי כשנוח לו, כריזמטי, בוגדני, תחבולן, מצחיק, כוחני, גזען ואכזרי אך יש לו לב טוב. קנאי לבתו אבישג ואוהב אותה מכל הילדים. משפחתו נספתה באונייה אגוז, והוא עלה לארץ לבדו. סבא פינטו מצא אותו כילד יתום במעברה ואימץ אותו. הילדים קוראים לו 'פאפו'/פאפס. בבר אוהב למשוך תשומת לב ומרבה תמיד להיות מרכז העניין בבית בכל נושא גם כשלא מדובר בנושא שקשור אליו. בבר מעמיד עצמו בראש הבית ושם עצמו כמחליט והקובע על חייהם של כל בני הבית. אך מבלי ידיעתו וידיעת המשפחה, ויויאן בעצם שולטת בראשו ובעצם היא השולטת בבית.
 ויויאן "ויוי" רבקה זגורי (שרה פון שוורצה): אם המשפחה. חמה, לבבית ואוהבת, דואגת לילדיה במסירות אך לפעמים לא מרפה מהם. פרנואידית, נוטה להאמין באמונות טפלות, מיושנת בדעותיה ומתקשה להיות עצמאית. חולת סוכרת. אוהבת את בנה אביאל אהבת נפש. הילדים קוראים לה 'מאמו'. ויויאן מניפולטיבית ונוהגת להפוך את עצמה לקורבן בכל מריבה על ידי העלבויות, פרצופים ואף בכי. שולטת במוחו של אלברט וגורמת לו לעשות מה שהיא רוצה ובעצם מבלי ידיעת המשפחה, שולטת בכל הבית.
 אביאל זגורי/גור (עוז זהבי): הבן השלישי במשפחה. "הנסיך" של אמא. יפה, חכם, ציני, רציונלי. מסו"ל וקצין מצטיין באגד 215 בחיל התותחנים. אביאל גורש מביתו בגיל 15 על ידי אביו והתחנך בפנימייה אליטיסטית. הוא נמצא בעימות מתמיד עם אביו אלברט ועם אחותו אבישג. למרות הסכסוך עם אבישג, היא האדם האהוב עליו ביותר בעולם והאדם הראשון שהוא דואג לו. נולד נימול. חוזר לבית הוריו בעקבות גסיסתו של סבו. בן זוגה לשעבר של שחר ובן זוגה לשעבר של ליזי.
 אבישג "שוג/שוגי/שוגה" זגורי (חן אמסלם): הבת הרביעית במשפחה. יפה, שאפתנית, כריזמטית, בעלת מזג חם ולשון חדה. בעלת מעמד מיוחד במשפחה ושולטת באביה, אלברט. אף על פי שהיא מבריקה מעולם לא למדה או עבדה. נמצאת בעימות מתמיד עם אחיה אביאל. למרות הסכסוך עם אביאל, אבישג אוהבת אותו תמיד ונוטה להקשיב לו בסוף בכל החלטה בחייה. נמצאת במערכת יחסים שש שנים עם בן זוגה דודו, נכנסת להריון ממנו בתחילת העונה הראשונה ולאחר המון התלבטויות, הסתרות ושקרים, מחליטה להפיל את התינוק באמצע העונה השנייה למרות התנגדותו של דודו. בהמשך העונה השנייה נפגשת עם דינו, עבריין ואיש עסקים, ומצטרפת אליו לפרויקט שמתכנן להקים והופכת לבת זוגו. אך לאחר מכן מבינה שהיא מאוהבת בדודו, הופכת לבת זוגו ועוברת איתו לתל אביב.
 אביתר "אביה" זגורי  (ישראל אטיאס): הבן החמישי במשפחה. זמר חתונות, אזכרות ומועדונים המחכה לפריצה הגדולה, מקליט שירים שכתב ומנסה לפלס את דרכו בעולם הזמר הים-תיכוני. מנסה להתקבל לתחרות "אש השנה" בכינוי "צ'או", כינויו של עבריין באר-שבעי, ומסתבך בעקבות כך. נכנס לכלא בסוף העונה הראשונה, בגלל ניצולו על ידי צ׳או הנגרם מתמימותו. משתחרר בתחילת העונה השנייה אך עדיין ממשיך להסתבך. בן זוגה של ויקי.
 מרים "מירי" זגורי-אלבז (יפית אסולין): הבת הבכורה במשפחה. רווקה ממורמרת, מצחיקה וחולת ניקיון. במשך שנים ארוכות מירי לא מקבלת שום הערכה ממשפחתה, שרואה בה בתור משרתת בבית. חשה מקופחת כמעט בכל דבר, דוגמה לכך היא בשמות של בני המשפחה, לכולם יש את הקידומת ״אבי״ בשמם חוץ ממירי (בסוף העונה בבר חושף שקרא לה על שם אמו, כדי לשמור לעצמו ילדה אחת שלא תוקדש לסב המשפחה). מירי מקנאה באבישג. בעונה הראשונה היא בת זוגו של עמי והם נפרדים ולאחר מכן מחוזרת על ידי חמוד הבדואי אך לבסוף נפרדת ממנו בעקבות ההתנגדות הנחרצת של בני משפחתה ובעיקר בבר. בעונה השנייה היא עתידה להתחתן עם ניר התימני אך לבסוף מגלה שהוא הומו ומחליטה לעזוב אותו. בסוף העונה השנייה היא נישאת לאלבז.
 אבי זגורי (קובי מימון): הבן השני במשפחה. שוטר במקצועו. מסייע להוריו בתשלום חשבונות הבית. אב לישראל, ילד ממזר שנולד לו ממישל- צרפתייה נשואה שאותה פגש באילת. אבי הוא תמים ולכן בבר מרבה לנצל אותו. בסוף העונה ה-2 מישל שוב בהריון ממנו.
 אביחי פיטר/אבישי זגורי (דניאל סבג): הבן השישי במשפחה. התנהגותו מוזרה ולעיתים אינו מבין מצבים חברתיים, למרות האינטליגנציה הגבוהה שלו. כשהיה תינוק עבר תאונה, אביאל ואבישג הפילו אותו על הראש, לדעת המשפחה הוא בעצם יותר חכם מחלק מהאחים בגלל התאונה. נוהג לספר בדיחות מילוליות, תמים, טהור ומצחיק. במהלך הסדרה מתנצר בטעות וחולם להקים דת חדשה "נוצמוסלמהודים", כלומר שילוב של נצרות אסלאם ויהדות. בן זוגה של שמרית.
 אביר זגורי (אייל שיקרצי): הבן השביעי במשפחה ואחרון מהבנים. מרבה לקלל, מניפולטיבי, בלגניסט, אמיץ ואוהד שרוף של הפועל באר שבע. נפתח לו תיק פלילי, לאחר שלקח מפתח מתיק של ילד מהכיתה שלו והטביע אותו בפלסטלינה. קנאי לאביגיל, אחותו הקטנה ומשתגע כאשר שומע שהיא בזוגיות עם חברו/אויבו, לירן. למרות התנהגותו, הוא רציני כשיש דרמה או דברים מסוכנים במשפחה.
 אביגיל "גולי/ביגו/גילו" זגורי (הילה הרוש): בת הזקונים במשפחה. ילדותית, חולמנית, בכיינית, פחדנית, מפונקת, מאמינה באלפי אמונות טפלות, נבונה, עם כושר ביטוי גבוה. אחיה אביר הוא האויב הכי גדול שלה וגם החבר היחיד שלה בבית. עם התפתחות העלילה, אביגיל מנהלת זוגיות עם לירן, אויבו של אביר ומתחילה להתבגר, גם מבחינה חיצונית, היא מתחילה להתלבש בוגר יותר ולהתאפר. אביגיל עוברת גם שינוי פנימי ורוצה שיתייחסו אליה כבוגרת.
 סבתא אלגריה (חוה אורטמן): אמה של ויויאן. התגרשה מבעלה פינטו אחרי שרדה בה שנים ארוכות על כך שלא הצליחה להרות יותר מפעם אחת. מצחיקה, מרירה, קשה ומניפולטיבית. עוקצנית ומאוד חכמה.

דמויות משנה
 אליזבת "ליזי" (נינט טייב): הבת של השכנה המשוגעת מהקומה העליונה. צעירה, יפה, פיקחית ומתוחכמת אך רגישה ושבירה מאוד. ליזי מטפלת באמה שנים ארוכות ואינה יודעת מי הוא אביה. היא למדה מאמה לקרוא בקפה, בכף היד, בקלפים, להכין שיקויים וכדומה. לה ולאביאל הייתה אהבת נעורים שנקטעה. עוזבת את באר שבע בסוף העונה השנייה.
 שחר (יערה פלציג) (עונה 1, אורחת בעונה 2): קצינה קשוחה, פגשה את אביאל לראשונה בפנימייה והתאהבה בו. מכנים זה את זה "חבוד". מכונה על ידי המשפחה "מיונז". לא מחבבת את ליזי. אוהבת מאוד את אביגיל, אחותו של אביאל. עוזבת את אביאל לאחר סכסוך רציני עם ויוי, אימו של אביאל.
 דוד "דודו" אלמקייס (אסף בן לולו): בן זוגה של אבישג מזה 6 שנים. נהג משאית, לא חכם במיוחד ולעיתים מתנהג בטיפשות עד כדי גיחוך. בעל לב טוב ולעיתים מתנהג בתמימות שגורמת לאנשים לנצל אותו. התקבל ללימודי הוראה בתל אביב.
 חיים אלבז (אורי לייזרוביץ'): אלבז חוזר בתשובה, נרקומן לשעבר, סעד את סבא פינטו במשך שנים. ערמומי, לא אינטליגנטי במיוחד ומחפש אהבה. לאחר ניסיונות רבים, מירי מסכימה להינשא לו. אחיה הגדול של שמרית.
 ויקי (הילי לואיס): החברה הטובה ביותר של אבישג. בת זוגו של אביתר. מצחיקה וחסרת טאקט.
 אוטו (אלכס קרול): עובד רוסי בחנות הפלאפל של אלברט. חבר של אביתר ואבישג.
 מרקו (אבי מצליח): יד ימינו של צ'או. בסוף העונה השנייה מת מפיצוץ שניסה לגרום.
 צ'או (מאור זגורי): עבריין באר שבעי. שירת בצבא כקצין ביחידת מיתר של חיל התותחנים. מנסה לקנות את המרכז המסחרי כדי להקים עליו קניון.
 ישראל (בנימין שובה): בנו של אבי מחוץ לנישואין ממישל. ילד ממזר. הופך ל"חברו הטוב" של בבר עם התפתחות העלילה.
 מוחמד "חמוד" (לואי נופי): חבר של אביתר. חייל של צ'או. בדואי. במהלך הסדרה מחזר אחר מירי. עוזב אותה לאחר שהיא מספרת לו שהיא לא יכולה להביא ילדים.
 מישל (ג'ודית מרגי): הביאה עם אבי ילד מחוץ לנישואין. בעונה השנייה מחדשת את הקשר עם אבי בעידודו של בבר. עשירה ומפונקת. צרפתייה. בהיריון שני בסוף העונה.
 שמרית אלבז (רונית סטרשנוב): אחותו של חיים וחברתו של אבישי, בעלת פיגור שכלי קל. מתרגמת להוריה החירשים.
 דינו (זהר שטראוס) (עונה 2): חוזר לשכונה אחרי שנים מחוצה לה. עובדו של צ'או ומטפל בענייני משפחת זגורי. מתאהב באבישג והופך לבן זוגה, בסוף העונה השנייה אבישג מחליטה להיפרד ממנו ככל הנראה בגלל אביאל שהתנגד לזוגיות שלהם.
 אריק (אנחל בונני) (עונה 2): יד ימינו של דינו. שירת בצבא כלוחם בשייטת. בעל גמגום קל.

דמויות נוספות
 דודה מסעודה פינטו (דבורה קידר): אחותו של פינטו. לאחר שגילתה שהמשפחה לא מתכוונת לשבת שבעה על אחיה, שפכה עליהם דם והטילה עליהם קללה. המשפחה מכנה אותה ״מכשפה״. מתה בעונה השנייה.
 כבוד הרב (מוריס כהן): הרב של השכונה.
 רוברט (ז'יל בן דוד): חבר ותיק של ויויאן. מאוהב בה ולא מקבל את היותה עם בבר. טס לחו"ל בסוף העונה השנייה.
אדון לוי (יוסף כרמון): ניצול מחנה אושוויץ, מכר ותיק של אברהם פינטו.
 סבא אברהם "אברם" פינטו (אברהם סלקטר) (עונה 1): אביה של ויויאן. מצא את אלברט כילד יתום במעברה ואימץ אותו. לאחר שגילה שבתו ואלברט מאוהבים - גירש את שניהם. בעל דוכן פלאפל בשם "מלך הלאפל". כאשר אלברט פתח מולו דוכן פלאפל בשם "מלך הפלאפל המקורי", הוא היה הרוס והסתגר בביתו, ולכן לא דיבר עם כל משפחת זגורי (פרט לאביאל) במשך 39 שנים. נקשר אל אביאל כאשר הכיר אותו בעבודת שורשים והשביע אותו לפתוח מחדש את דוכן הפלאפל שלו לאחר מותו. לעיתים כונה "פינטו הצדיק הישר".
 אלכס איקס (שלומי טפיארו) (עונה 1): כתב חדשות. ניהל רומן קצר עם אבישג.
 פיטובסקי (שלומי בן עטר) (עונה 1): הסמ"ך של אביאל בפלוגה. מתחיל זוגיות עם שחר לאחר שנפרדה מאביאל.
 אוחיון (עופר בן שבת) (עונה 1): החבר והרס"פ של אביאל בפלוגה. 
 עמי (מאור הרוש) (עונה 1, אורח בעונה 2): מסורתי, עובד עירייה. עמי נשוי לאישה עקרה והוא מבטיח למירי לעזוב את אשתו רק בתנאי שהיא תיכנס להריון. אך לאחר שמירי מודיעה לו (הודעה שקרית) כי נכנסה להיריון, הוא עוזב אותה. שב בעונה השנייה בטענה שעזב את דוריס ורוצה את מירי אך היא דוחה אותו.
 בן חיים (בועז קונפורטי) (עונה 1) המפקד של אביאל בצבא. אתאיסט. לאחר שנגלה לו שאביאל שיקר בדוח משטרה, הוא מדיח את אביאל מהתפקיד בצבא.
 ליאור נרקיס (עונה 1): מופיע בעונה הראשונה בתפקיד עצמו, כנותן החסות האמנותית לתחרות "אש השנה" בה משתתף אביתר. שר עם אביתר דואט.
 לירן (רון ביטון) (עונה 2): חבר בכיתה של אביר. בן זוגה של אביגיל. אוהד הפועל.
 ניר "נירו" שאלתיאל (יהודה נהרי) (עונה 2): בחור ממוצא תימני שהגיע לצדיק מאופקים לצורך טיפול המרה. ויויאן ומירי פגשו בו בתור לקבלת ייעוץ וברכה. היה אמור להתחתן עם מירי אך החתונה התבטלה כאשר גילתה שהוא הומו.
 ענת שאלתיאל (שי לי עטרי) (עונה 2): אחותו של ניר. צינית.
 הצדיק מאופקים (דרור קרן) (עונה 2): רב מקובל מאופקים. עוזר למירי ונירו בדרכו המשונה.
 יחד (רוי קלדרון) (עונה 2): חבר כת עדי יהוה.
 שונית (נצנת מקונן) (עונה 2): בחורה שאביאל פגש במועדון הפורום. מקיים איתה יחסי מין אך לאחר מכן הם מפסיקים לדבר.
 מקס (אבי שניידמן) (עונה 2): הבן של דינו מנישואיו הקודמים.

פרקים

שידור
העונה הראשונה עלתה לשידור ב-8 באפריל 2014, ושודרה בימי שלישי עד חמישי ב-20:15 בערוץ HOT3 (אולם שידור הבכורה היה למעשה בערוץ HOT Family בשעה 19:15). העונה הסתיימה ב-4 ביוני 2014, והגיעה לשיא במספר ההזמנות ב-VOD של HOT, מעל ל-12 מיליון הזמנות לסדרה.

העונה השנייה עלתה לשידור ב-3 בפברואר 2015, ושודרה בימי שלישי עד חמישי ב-20:00 בערוץ HOT3, ובשידור חוזר בשעה 21:15 בערוץ HOT Plus. העונה הסתיימה ב-1 באפריל 2015, בפרק סיום עונה באורך שיא של 74 דקות.

באוקטובר 2020 הודיע יוצר הסדרה מאור זגורי על העונה השלישית לסדרה הצפויה לצאת בקרוב ותעסוק בחיי המשפחה בתקופת הקורונה.

ביקורת
עם עלייתה לשידור זכתה הסדרה לביקורות חיוביות. באתר Mako נכתב על הסדרה כי "הסדרה החדשה והמדוברת של מאור זגורי ו-HOT, מטיילת על גבול הסטריאוטיפיות של המשפחה המרוקאית שהתרגלנו לראות בסרטים הישראליים. אחרי פרק הבכורה עדיין לא ברור אם "זגורי אימפריה" אמורה לגרום לנו לצחוק או לחשוש מהגיבורים שלה, אבל יש בה מספיק יצירתיות סיפורית וכישרון משחק כדי לגרום לנו להסתקרן".

באתר ynet נכתב על הסדר "ב'זגורי אימפריה' יש אפשרויות בחירה רבות, וברור שכל בחירה היא גם אמירה משמעותית על הזהות, וכמה מהן מוגשות לצופה עם חיוך ציני קטן של היוצר והשחקנים".

העונה השנייה זכתה לביקורות טובות ולאהדה רבה יותר מעונתה הראשונה של הסדרה. יום אחרי סיום העונה השנייה נכתב באתר עכבר העיר ש"הדמויות החדשות השתלבו באלגנטיות, המשחק היה מדהים ובכל פרק השתמרה תחושה גבוהה של טריות וכיפיות ומסר תרבותי חשוב לאין שעור".

מוזיקה

"אני עף אלייך" 
השיר המלווה את העונה הראשונה ממחציתה הוא השיר "אני עף אלייך", שנכתב במיוחד לסדרה על ידי מאור זגורי, הולחן על ידי דורון מדלי, ומבוצע על ידי ליאור נרקיס. חיבור השיר (בסדרה - לכאורה על ידי הדמות אבישג זגורי) וביצועו (בסדרה - לכאורה על ידי הדמות אביתר זגורי, במשותף עם הזמר ליאור נרקיס, שהוא בפועל המבצע המקורי), מלווה את העונה הראשונה לאורכה, והפרק האחד לפני פרק הסיום מוקדש להצלחתו של אביתר זגורי בטקס "אש השנה" המקומי, עם שיר זה.

בפרק 16, נדרש אביתר לכתוב תוך שלושה ימים שיר חדש לתחרות "אש השנה". במצוקתו הוא מבקש עזרה מסביבתו, וללא הצלחה. אבי, האח הבכור, אינו מצליח במשימה, אביר, בן הזקונים, מציע חרוזים מגוחכים, לכאורה תוצרי מערכת החינוך, שאפילו אביתר מזהה את הזיוף שבהם ואת הכניעה למצלול חסר משמעות. אביאל, לכאורה "נציג האליטות החדשות", מגויס למשימה וגם הוא לא עומד בה. לבסוף פונה אביתר לאחותו אבישג, שלכאורה בבוז, מלמדת את אביתר שיעור בכתיבת שירה ופזמונאות גם יחד.

"אחי" 
"אחי" זהו שיר הנושא של העונה השנייה של הסדרה בהפקתם של אולפני הרצליה. השיר נכתב על ידי מאור זגורי והולחן על ידי אסף צרויה ואבי אוחיון שביצע הזמר עומר אדם יחד עם קליפ לשיר על סט הגג של הסדרה. השיר זכה לביקורות טובות ועקף את ה-5 מיליון צפיות ביוטיוב ואת השיר של העונה הקודמת.

קישורים חיצוניים

הערות שוליים

זוכי פרס האקדמיה לטלוויזיה: תוכניות וסדרות
סדרות טלוויזיה ישראליות שעלו לשידור בשנות ה-2010
הוט 3
תוכניות טלוויזיה שמתרחשות בבאר שבע
HOT: תוכניות וסדרות
דרמות קומיות ישראליות
סדרות טלוויזיה על משפחות
תוכניות טלוויזיה על יהודים ויהדות
טיפולי המרה בטלוויזיה